Skupna izjava koordinatorjev za boj proti trgovini z ljudmi Jugovzhodne Evrope

Ob 15. evropskem dnevu boja proti trgovini z ljudmi, ki ga obeležujemo 18. 10. 2021, koordinatorji za boj proti trgovini z ljudmi Jugovzhodne Evrope (JVE), člani Mreže nacionalnih koordinatorjev za boj proti trgovini z ljudmi JVE, v okviru slovenskega predsedovanja Svetu EU 2021:

OB UPOŠTEVANJU zavez koordinatorjev za boj proti trgovini z ljudmi JVE iz Skupne deklaracije o pospeševanju čezmejnih mehanizmov za naznanitev in krepitev sodelovanja v primerih trgovine z ljudmi (2012) in Skupne deklaracije o krepitvi regionalnega sodelovanja v JVE na področju boja proti trgovini z ljudmi (2018);

OB UPOŠTEVANJU, da je bila sprejeta Evropska strategija za boj proti trgovini z ljudmi 2021–2025 in da poteka revizija evropske Direktive o preprečevanju trgovini z ljudmi;

OB UPOŠTEVANJU priporočil, ki jih je sprejela Skupina strokovnjakov za ukrepanje proti trgovini z ljudmi (GRETA), pristojna za nadzor izvajanja Konvencije Sveta Evrope o ukrepanju proti trgovini z ljudmi;

OB SPOZNANJU, da dolgotrajni izzivi tudi 20 let po sprejetju Palermskega protokola še vedno vplivajo na razmere v naši regiji in celotni Evropi;

OB NADGRADJEVANJU zaključkov 20. konference zavezništva OVSE za proti trgovini z ljudmi z naslovom »Konec nekaznovanosti, uveljavljanje pravice s kazenskim pregonom trgovine z ljudmi«;

OB ZAVEDANJU, da po svetu še vedno obstaja bistvena razlika med visokim številom ocenjenih žrtev na eni strani in trajno nizkim številom identificiranih žrtev in zelo nizkim številom sodnih postopkov in obsodb na drugi strani;

1. PONOVNO POUDARJAMO strateške prednostne naloge za obdobje 2020–2024, določene v Strateškem dokumentu Mreže koordinatorjev za boj proti trgovini z ljudmi JVE, ki je bil sprejet 4. 3. 2020, predvsem na področju boja proti kulturi nekaznovanosti z intenzivnejšimi prizadevanji za bolj učinkovite preiskave in sodni pregon ob krepitvi zmogljivosti, izmenjavi informacij, delovanju organov odkrivanja in pregona ter sodelovanju na področju pravosodja,
2. IZJAVLJAMO, da je trenutno stanje visoke stopnje nekaznovanosti za kazniva dejanja trgovine z ljudmi nesprejemljivo;
3. VZPODBUJAMO razvoj doslednega odzivanja kazenskega pravosodja za učinkovitejše preiskave tovrstnih kaznivih dejanj, doseganje višje stopnje kazenskega pregona, višjega števila obsodb in izrekanje ustreznih kazni;
4. VABIMO Evropsko unijo in njene članice k povečanju obsega izmenjave informacij na področju kriminalističnoobveščevalnih podatkov in k pospešitvi čezmejnega in mednarodnega operativnega in pravosodnega sodelovanja z nečlanicami unije iz JVE, kakor je med drugim zapisano v Evropski strategiji za boj proti trgovini z ljudmi 2021–2025,
5. SE ZAVEZUJEMO, da bomo skupaj odločno:

– objavljali in širili informativna promocijska sporočila, ki jih je na pobudo Vlade Republike Slovenije oblikoval Sekretariat Mreže koordinatorjev za boj proti trgovini z ljudmi JVE na temo reševanja problematike nekaznovanosti v kontekstu kaznivih dejanj trgovine z ljudmi;

– okrepili svoja prizadevanja za zagotavljanje trajnega in doslednega političnega zavzemanja za reševanje problematike nekaznovanosti kaznivih dejanj trgovine z ljudmi in za zagotavljanje ustreznih virov, ki omogočajo učinkovit odziv kazenskega pravosodja;

– še naprej vlagali v vire za krepitev regijskega sodelovanja na področju boja proti trgovini z ljudmi znotraj JVE, z Evropsko unijo in z njenimi članicami;

– promovirali kulturo nadaljnjega poklicnega razvoja za doseganje najvišjih poklicnih standardov med zaposlenimi v organih odkrivanja in pregona ter v pravosodnih organih;

1. SE ZAHVALJUJEMO Republiki Sloveniji za uvrstitev problematike boja proti trgovini z ljudmi na program svojega predsedovanja Svetu EU in Mednarodnemu centru za migracijsko politiko za podporo v svoji vlogi Sekretariata Mreže koordinatorjev za boj proti trgovini z ljudmi JVE.